[{"text_idx": "#000005", "text": "Dod o hyd i Gwrs"}, {"text_idx": "#000012", "text": "Datblygu ap i ddysgwyr Cymraeg"}, {"text_idx": "#000013", "text": "Bydd dysgwyr Cymraeg sy\u2019n heidio i\u2019r dosbarth yn yr hydref, fel dysgwyr newydd neu rai sy\u2019n parhau i ddysgu\u2019r iaith, yn falch o glywed y bydd \u2018ap\u2019 newydd ar gael cyn bo hir, sydd wedi ei ddatblygu\u2019n arbennig ar eu cyfer."}, {"text_idx": "#000014", "text": "Mae\u2019r Ganolfan Cymraeg i Oedolion ym Mhrifysgol Bangor wrthi\u2019n cydweithio gyda chwmni\u0308au Moilin ac Optimwm i ddatblygu ap dysgu Cymraeg ar gyfer lefelau mynediad a sylfaen. Caiff yr ap ei lansio fis Medi a bydd yn cynnwys 19 templed rhyngweithiol wedi\u2019u rhannu\u2019n 44 uned."}, {"text_idx": "#000015", "text": "Treialwyd yr ap yn ystod wythnos yr Eisteddfod Genedlaethol yn Llanelli a chafodd ymateb gwresog iawn. Roedd y dysgwyr yn mwynhau chwarae gyda\u2019r templedi llenwi bylchau, paru llun a gair, strwythuro deialog, ymarfer ynganu a recordio llais. Wrth ymateb i\u2019r templed sy\u2019n dysgu sut i ynganu dywedodd un o\u2019r dysgwyr,"}, {"text_idx": "#000016", "text": "\u201cI really liked this activity. This is what I need, to be able to hear how it\u2019s said and then practise. Speaking and hearing like this is ideal.\u201d"}, {"text_idx": "#000017", "text": "Bydd yr ap lefel mynediad yn barod ddiwedd Medi ac ar gael ar gyfer dyfeisiadau Apple ac Android. Bydd lefel sylfaen ar gael erbyn mis Rhagfyr."}, {"text_idx": "#000019", "text": "\"Mae'r math hwn o ddatblygiad yn hollbwysig yn y byd technolegol sydd ohoni, ac yn ennyn diddordeb dysgwyr yn yr iaith mewn nifer o wahanol ffyrdd - tu allan i wersi ffurfiol -mewn ffyrdd nad oedd yn bosib cyn hyn.\""}, {"text_idx": "#000021", "text": "\u201cRoedd y cyfnod treialu cyntaf yn yr Eisteddfod yn llwyddiannus. Cawsom sylwadau rhagorol ac adeiladol iawn. Mae\u2019n adeg gyffrous iawn gan ein bod yn lansio\u2019r ap ac yn dechrau casglu data ymchwil. Nid oes ap dysgu Cymraeg mor rhyngweithiol a\u0302 hwn ar gael ar hyn o bryd. Gobeithio ein bod yn creu rhywbeth fydd o gymorth mawr i ddysgwyr Cymraeg.\u201d"}, {"text_idx": "#000022", "text": "Bydd yr ap ar gael i\u2019w lawrlwytho ddiwedd fis Medi a bydd y Ganolfan yn chwilio am bobl i gymryd rhan yn yr ymchwil trwy dreialu\u2019r ap a thechnolegau eraill. Os oes gennych ddiddordeb i fod yn rhan o\u2019r ymchwil anfonwch e-bost at lowri.m.jones@bangor.ac.uk"}, {"text_idx": "#000023", "text": "Mae Prifysgol Bangor wedi datblygu rhaglen strwythuredig ac effeithiol i oedolion sy'n dysgu Cymraeg, a chaiff ystod eang o gyrsiau eu cynnig ar draws ogledd Cymru ar ran Ganolfan Cymraeg i Oedolion Gogledd Cymru."}, {"text_idx": "#000024", "text": "Mae degau o filoedd o fyfyrwyr wedi elwa o'r cyfuniad o gyrsiau sydd wedi eu graddio'n ofalus, tiwtoriaid hynod brofiadol ac ymrwymedig a gwasanaethau cefnogi o'r radd flaenaf. Bydd y rhan fwyaf o\u2019r cyrsiau yn dechrau tua diwedd mis Medi. Am ragor wybodaeth, cyngor neu arweiniad yngly\u0302n a\u0302\u2019r lefel fwyaf priodol i chi, ffoniwch 01248 382752."}]